Hótel og veitingastaðir á Seyðisfirði kanna nú bótarétt sinn eftir að þrýstipípa virkjunar sprakk og kaldavatnslögnin til staðarins fór í sundur í síðustu viku. Afbóka þurfi gesti í gistingu og mat og tekjutapið hjá Hótel Öldunni einni hleypur á hundruðum þúsunda króna.
Fyrirtæki á Seyðisfirði urðu fyrir talsverðu tekjutapi þegar þrýstipípa Fjarðarárvirkjunar sprakk og kaldavatnslögn til bæjarins rofnaði. Þau skoða nú stöðu sína og mögulegar skaða- og tryggingabætur.
Fjarðarárvirkjun á Seyðisfirði er aftur komin af stað en hún stöðvaðist á föstudaginn í síðustu viku þegar þrýstipípa gaf sig með látum. Stór hola myndaðist, kaldavatnslögnin til Seyðisfjarðar rofnaði og bærinn varð vatnslaus allan daginn og fram á kvöld. Virkjunin sem er 9,9 megavött stöðvaðist en viðgerð lauk á laugardagskvöld.
Talsvert tjón varð hjá atvinnurekendum á Seyðisfirði enda mega ýmis fyrirtæki ekki við því að verða vatnslaus. Vinnsla í frystihúsinu stöðvaðist og fella þurfti niður sýningu í Herðubíó á Seyðisfirði.
Davíð Kristinsson einn eigenda Hótels Öldunnar og veitingastaðarins Norðaustur segir að tekjutapið sé talið í hundruðum þúsunda. Veitingastaðurinn á Öldunni stóð tómur allan daginn með starfsfólk á fullu kaupi, afbóka þurfti gesti sem áttu gistingu um nóttina og ekki var hægt að opna Norðaustur um kvöldið eins og til stóð. Hann segir að nú sé verið að kanna hvort fyrirtækið eigi rétt á bótum frá tryggingafélagi Íslenskrar Orkuvirkjunar sem rekur Fjarðarárvirkjun.
Reyndar er óljóst hvað olli því að þrýstipípan sprakk einmitt þar sem vatnslögnin liggur við hana. Mögulegt er að vatnslögnin hafi gefið sig fyrst og það valdið því að þrýstipípan sprakk. Davíð segir að Hótel Aldan sé einnig með rekstrarstöðvunartryggingu sem mögulega geti bætt tjónið.
Hótel og veitingastaðir á Seyðisfirði kanna nú bótarétt sinn eftir að þrýstipípa virkjunar sprakk og kaldavatnslögnin til staðarins fór í sundur í síðustu viku. Afbóka þurfti gesti í gistingu og mat. 